Jul 21,2018
అంచనాల్ని మించిన విప్రో
బెంగళూరు/న్యూఢిల్లీ: దేశంలో మూడో అతిపెద్ద టెక్‌ సంస్థ విత్త సంస్థ విప్రో ఇండియా మార్కెట్‌ అంచనాలకు మించి మెరుగైన ఆర్ధిక ఫలితాలు ప్రకటించింది. 2018 జూన్‌తో ముగిసిన తొలి త్రైమాసికంలో సంస్థ 5.16 శాతం వృద్ధితో రూ.2,121 కోట్ల నికర లాభాలను నమోదు చేసింది. గతేడాది ఇదే త్రైమాసికంలో సంస్థ రూ.2,026.80 కోట్ల లాభాలు నమోదు చేసింది. మొదటి త్రైమాసికంలో కంపెనీ లాభాలు రూ.2,100 కోట్లకు దిగువలో ఉండొచ్చని మార్కెట్‌ విశ్లేషకులు అంచనా వేశారు. కాగా ఇంతకంటే మెరుగైన ఫలితాలు నమోదు చేయడం విశేషం. 2017-18 మొదటి త్రైమాసికంలో రూ.11,791.4 కోట్లుగా ఉన్న కంపెనీ ఆదాయం ఈ ఏడాది తొలి త్రైమాసికానికి రూ.12,157.20 కోట్లకు చేరింది. ద్వితీయ త్రైమాసికంలో కంపెనీ రెవెన్యూ 2,009-2,094 కోట్ల మధ్య ఉండొచ్చని ఆ కంపెనీ అంచనా వేసింది. ఫలితాల నేపథ్యంలో శుక్రవారం బీఎస్‌ఈలో విప్రో షేర్‌ విలువ 0.77 శాతం తగ్గి రూ.283.05 వద్ద ముగిసింది. అభివృద్ధి చెందుతున్న దేశాల్లో ఐటీ వ్యయం పెరుగుతుందని విప్రో చీఫ్‌ ఎగ్జిక్యూటీవ్‌ ఆఫీసర్‌ అబిదాలి జడ్‌ పేర్కొన్నారు. ముఖ్యంగా ఉత్తర అమెరికా, బీఎఫ్‌ఎస్‌ఐ వ్యాపారంలో పెరుగుదల ఉందన్నారు. భారత సాఫ్ట్‌వేర్‌ సేవల పరిశ్రమ దాదాపుగా 154 బిలియన్‌ డాలర్ల విలువ చేస్తుంది. ఇందులో టీసీఎస్‌ తొలి స్థానంలో ఉండగా, రెండో స్థానంలో ఇన్ఫోసిస్‌ కొనసాగుతుంది.
అమెరికా సంస్థ వ్యాపారంపై కన్ను..
అమెరికా కేంద్రంగా పని చేస్తోన్న అలైట్‌ సొల్యూషన్స్‌కు చెందిన భారతదేశ వ్యాపార సేవలను విప్రో కొనుగోలు చేయనున్నట్లు ప్రకటించింది. అలైట్స్‌ క్లయింట్లకు అందిస్తున్న హెచ్‌ఆర్‌ సేవలకు కొత్త రూపం ఇవ్వనున్నట్లు పేర్కొంది. ఈ ఎత్తుగడ భాగస్వామ్యం అలైట్‌ పెట్టుబడులు పెంచడం ద్వారా వైద్య, ఆదాయ, క్లౌడ్‌ బిజినెస్‌ల్లో ఆటోమేషన్‌, మెషన్‌ లెర్నింగ్‌, డాటా ఎనలిటిక్స్‌ను బలోపేతం చేయనున్నట్లు వెల్లడించింది. అలైట్‌కు ప్రస్తుతం గుర్‌గావ్‌, నోయిడా, ముంబయి, చెనైలో టెక్నలాజీ కేంద్రాలు ఉన్నాయి. అలైట్‌ ఇండియా బృందానికి తమ కుటుంబంలోకి స్వాగతం పలుకుతున్నట్లు అబిదాలి తెలిపారు. ఆ సంస్థ టెక్నలాజీ ఆస్తులను మరింత ఆధునీకరించనున్నామన్నారు.
మీ స్నేహితులకు రికమెండ్ చెయ్యండి